**FAQ om tilbagebetaling af produktionsafgift på sukkerroer**

**Hvorfor skal sukkerroedyrkere have penge tilbage?**

Den 9. februar 2017 underkendte EU-Domstolen Kommissionens beregninger af produktionsafgifterne på sukker, som blev opkrævet i produktionsårene 1999/2000 – 2000/2001. Kommissionen har anerkendt fejlen og har besluttet, at pengene skal betales tilbage. Der blev den 19. februar 2018 vedtaget en ny Rådsforordning, der fastlægger de korrigerede beregninger. I Danmark blev der opkrævet 31,6 mio. kr. for meget i produktionsafgift. Inklusiv renter beløber det til i alt 80,9 mio. kr.

**Hvem udbetaler pengene?**

Nordic Sugar A/S er ansvarlig for at gennemføre tilbagebetalingerne til sukkerroedyrkerne og har nu gennemført to tilbagebetalinger henholdsvis 25. oktober 2018 og 30. januar 2019. Ved de to tilbagebetalinger er der udbetalt i alt 39,2 mio. kr. til omkring 5.400 dyrkere. Ved første tilbagebetaling blev 34,7 mio. kr. udbetalt til ca. 4.900 tidligere dyrkere. Ved anden tilbagebetaling er der udbetalt 4,5 mio. kr. til ca. 500 dyrkere.

Landbrugsstyrelsen bistår Nordic Sugar A/S med at finde de sukkerroedyrkere, som det ikke er lykkedes for Nordic Sugar A/S at udbetale til gennem deres første udbetalingsrunde. Ved første udbetalingsrunde baserede Nordic Sugar A/S sig på bankkonto-oplysninger fra den tidligere tilbagebetaling i 2014 for årene 2001/2002 – 2005/2006. Det viste sig ved første udbetaling, at en del af disse kontonumre ikke længere eksisterer.

**Hvor meget er der tilbagebetalt?**

Landbrugsstyrelsen og Toldstyrelsen udbetalte september 2018 80,9 mio. kr. til Nordic Sugar A/S, tidligere Danisco Sugar. Nordic Sugar A/S fik selv 37,9 mio. kr. tilbage i for højt opkrævede afgifter. Nordic Sugar A/S udbetaler efterfølgende det resterende beløb på 43 mio. kr. til ca. 6.300 sukkerroedyrkere.

Efter de første to tilbagebetalingsrunder har Nordic Sugar A/S i alt videreudbetalt 39,2 mio. kr. til sukkerroedyrkerne. Der mangler således videreudbetaling af 3,8 mio. kr. til omkring 900 dyrkere svarende til cirka 14 procent af de omfattede dyrkere.

Tilbagebetalingen på de 80,9 mio. kr. omfatter for høje opkrævede produktionsafgifter på sukkerroer på 31,6 mio. kr. i produktionsårene 1999/2000 – 2000/2001. Derudover er der betalt dertilhørende renter på 49,3 mio. kr. Tilbagebetalingen er fordelt med 46,3 mio. kr. for produktionsåret 1999/2000 og 34,6 mio. kr. for produktionsåret 2000/2001.

**Hvordan er min tilbagebetaling beregnet?**

Størrelsen på det beløb, den enkelte sukkerroedyrker får tilbagebetalt, afhænger af størrelsen på de leverede mængder A- og B-roer, af størrelsen på tilbagebetalingen for de to år, samt af størrelsen på Kommissionens fejlberegninger i de to år. Beløbene er derfor opgjort for hvert af de to år og udbetales ad én omgang af Nordic Sugar A/S.

**Hvem skal jeg kontakte, hvis jeg mener, beregningen er forkert?**

I tilfælde af at du mener, at beregningen er forkert, skal du i første omgang kontakte Landbrugsstyrelsen, som herefter vil behandle din forespørgsel og herefter eventuelt drøfte din henvendelse med Nordic Sugar A/S.

**Skal jeg betale skat af beløbet?**

Ja, beløbet er skattepligtigt i 2018, selvom beløbet eventuelt først udbetales i 2019. Skattestyrelsen har udarbejdet to orienteringer om de skattemæssige forhold ved tilbagebetalingen af produktionsafgifterne i 2018 og 2019. Orienteringerne var vedhæftet vores faglige nyhed af 20. november 2018 og er også vedhæftet denne nyhed her.

Der vil blive lavet en revision af Skattestyrelsens orientering til brug ved udbetalinger i 2020.

**Hvad gør jeg, hvis pengene ikke bliver udbetalt til mig?**

Efter første og anden udbetaling har Nordic Sugar A/S og Landbrugsstyrelsen undersøgt, hvilke dyrkere det ikke lykkes at udbetale til som følge af manglende eller forældede oplysninger. En del af disse dyrkere har indsendt oplysninger til os, men pga. tidspres nåede vi ikke at behandle alle indsendte oplysninger inden Nordic Sugar A/S gennemførte anden udbetalingsrunde. Vi er også bekendt med, at der er nogle tidligere dyrkere eller arvinger til dyrkere, som har valgt ikke at anmode om tilbagebetaling.

Landbrugsstyrelsen har offentliggjort en liste med navne på de sukkerroedyrkere, som vi mangler opdaterede bankkonto-oplysninger på, for at tilbagebetalingen kan lykkes. Denne liste er udsendt sammen med vores faglige nyhed af 13. februar 2019.

Står dit navn på denne liste, og ønsker du at få tilbagebetaling, skal du udfylde en samtykkeerklæring, hvor du giver Landbrugsstyrelsen fuldmagt til at videregive dine oplysninger til Nordic Sugar A/S. Derudover skal du udfylde en blanket med tidligere og nuværende personlige data bilagt eventuelt andre nødvendige oplysninger ved dødsbo, konkursbo eller ophævet I/S.

Samtykkeerklæringen og blanketten med eventuelle andre oplysninger skal sendes til Landbrugsstyrelsen, Augustenborg Slot 3, 6440, att. Produktionsafgift. Alternativt kan du scanne blanketten og sende den til: produktionsafgift@lbst.dk.

Nordic Sugar A/S vil på baggrund af dine oplysninger kunne gennemføre udbetaling til din bankkonto. Hvis du har indsendt disse oplysninger allerede og modtaget en kvittering, skal du ikke gøre mere, medmindre du bliver kontaktet af os.

**Hvornår gennemføres de næste tilbagebetalinger**

Nordic Sugar A/S og Landbrugsstyrelsen har foreløbig aftalt at gennemføres 3 tilbagebetalingsrunder i 1. halvår 2019 og 1 afsluttende runde i 2020. De 3 tilbagebetalingsrunder i 1. halvår 2019 bliver gennemført af Nordic Sugar A/S:

|  |  |
| --- | --- |
| **Frist for at indsende oplysninger** | **Udbetaling starter** |
| 25. marts | 30. april |
| 3. maj | 29. maj |
| 31. maj | 26. juni |

Hvis dit navn står på listen, skal du indsende udfyldt samtykkeerklæring med udfyldt blanket bilagt eventuelle andre nødvendige oplysninger inden de ovennævnte frister for at blive omfattet af tilbagebetalingen i den efterfølgende tilbagebetalingsrunde.

Der er ikke endnu taget stilling til, hvornår Landbrugsstyrelsen stopper med aktiv efterlysning af tidligere dyrkere i forbindelse med den afsluttende udbetalingsrunde.

Det er ikke på nuværende tidspunkt afklaret, hvornår der vil blive foretaget tilbagebetaling i 2020, og hvornår der vil være frist for at indsende oplysninger.

**Hvad gør jeg, hvis jeg ikke fremgår af listen, men mener, at jeg har penge til gode?**

Hvis du mener du har penge til gode, skal du indsende dokumentation for, at du har leveret sukkerroer til Nordic Sugar A/S i den relevante periode. Denne dokumentation skal foreligge i form af Roeopgørelse 2 og 3 for kampagnen i 2000 fra Danisco Sugar – nu Nordic Sugar A/S. Anden form for dokumentation accepteres som udgangspunkt ikke.

**Hvad gør jeg i tilfælde af dødsbo eller konkurs eller ophørt I/S**

I tilfælde af dødsbo skal du også udfylde en samtykkeerklæring og en blanket samt vedhæfte skifterets-attest med fuldmagt fra øvrige arvinger som bevis for, at tilbagebetalingen sker til rette vedkommende. Normalt vil "rette vedkommende" være afdødes bo, men i nogle tilfælde kan en ny gårdejer eller andre få rettighed til at få pengene.

I tilfælde af konkurs vil tilbagebetalingen blive foretaget til boets kurator. Er konkursboet afsluttet, skal der tages kontakt til Skifteretten eller den tidligere kurator for at afklare, om boet skal genoptages.

Har du haft et I/S, som er ophørt, skal du også indsende en samtykkeerklæring med fuldmagt fra de øvrige deltagere om, at tilbagebetalingen bliver foretaget til rette person.